আরজি কর হাসপাতালেই অনিকেত মাহাতকে দিতে হবে পোস্টিং, নির্দেশ হাইকোর্টের

কলকাতা: অনিকেত মাহাতর বদলি মামলায় বড় ধাক্কা রাজ্যের। আরজি করে চিকিৎসক অনিকেত মাহাতের (Aniket Mahato from RG Kar hospital) রায়গঞ্জ হাসপাতালের পোস্টিং মামলায় রাজ্যের সিদ্ধান্তকে খারিজ করল কলকাতা হাইকোর্ট (Calcutta High Court)। বিচারপতি বিশ্বজিৎ বসু জানিয়ে দিলেন, ২৫ মে ২০২৫ এর স্থানান্তরের বিজ্ঞপ্তি খারিজ করা হল। অনিকেত মাহাতোকে পছন্দের পোস্টিংই দিতে হবে। রাজ্যের পক্ষ থেকে এই রায়ের উপর স্থগিতাদেশের আবেদন জানালেও সেই আবেদন খারিজ করলেন বিচারপতি বিশ্বজিৎ বসু। চিকিৎসক অনিকেত মাহাতকে আরজিকর হাসপাতালেই পোস্টিং দেওয়ার নির্দেশ কলকাতা হাইকোর্টের।

আরজি করে চিকিৎসকের ধর্ষণ এবং হত্যার পর জাক্তারদের আন্দোলনের অন্যতম মুখ অনিকেতকে ‘পোস্টিং’ দেওয়া হয়েছে রায়গঞ্জে। তার আগে আন্দোলনের আরও দুই মুখ দেবাশিস হালদার এবং আসফাকুল্লা নাইয়ারও আদালতের দ্বারস্থ হয়েছিলেন। দেবাশিসকে মালদহের গাজোল, আসফাকুল্লাকে হুগলির আরামবাগে ‘পোস্টিং’ দেওয়া হয়। তাই নিয়ে শুরু হয় বিতর্ক। পছন্দের জায়গায় যদি ‘পোস্টিং’ না দেওয়া হয়, তবে কাউন্সেলিংয়ের মানে কী? এই প্রশ্ন তুলে কলকাতা হাই কোর্টের দ্বারস্থ হয়েছিলেন আরজি করের জুনিয়র ডাক্তার অনিকেত মাহাতো। বুধবার ওই মামলার রায় ঘোষণা করলেন বিচারপতি বিশ্বজিৎ বসু। রায় দিতে গিয়ে আদালতের পর্যবেক্ষণ, ৮৭১ জনের মধ্যে ৮৬৯ জনের পোস্টিং SOP(Standard Operating Procedure) মেনেই হয়েছে। কিন্তু অনিকেত মাহাত সহ দুজন চিকিৎসকের ক্ষেত্রে SOP মানা হয়নি। রাজ্য এর কোনও গ্রহণযোগ্য ব্যাখ্যা দিতে পারেনি। SOP তৈরিই করা হয় যাতে প্রত্যেকে সমানাধিকার পান। SOP কে মান্যতা না দিয়ে রাজ্য সংবিধানের ১৪ নম্বর ধারাকে(সমানাধিকার সংক্রান্ত ধারা)অমান্য করতে পারে না।

আরও পড়ুন: বুধে রোদ ঝলমলে শহরের আকাশ, ছন্দে ফিরছে কলকাতা! কিন্তু এখনও জল জমে একাধিক এলাকায়

প্রসঙ্গত, চলতি বছরের ২৭ মে এই পোস্টিং সংক্রান্ত বিজ্ঞপ্তি জারি করা হয়, অনিকেত মাহাত দাবি করেন, যে তার র‍্যাঙ্ক ২৪ । আরজি কর হাসপাতালে অ্যানাস্থেশিয়া বিভাগে ৪ টি শূন্যপদ আছে। তার মধ্যে ১ টি শূন্যপদে মেধাতালিকায় অনিকেতের আগে থাকা একজন চিকিৎসককে নিয়োগ করা হয়েছে। ২টি শূন্যপদে ২৬ এবং ৩৪ র‍্যাঙ্ক করা দুই চিকিৎসককে নিয়োগ করা হয়েছে। অথচ অনিকেত নিয়োগ পাননি। অনিকেতদের দাবি, কোথায় নিয়োগ চান, নিয়ম মেনে কাউন্সেলিং প্রক্রিয়ায় তা সিনিয়র রেসিডেন্টদের কাছে জানতে চাওয়া হয়েছিল। তাঁরা জানিয়েও ছিলেন। কিন্তু তার পরেও শুধুমাত্র তাঁদের তিন জনই পছন্দের জায়গায় ‘পোস্টিং’ পাননি। মামলা করেন অনিকেতও। বুধবার এই মামলার রায়ে উচ্চ আদালত জানায়, অনিকেত মাহাতোকে পছন্দের পোস্টিংই দিতে হবে। অনিকেতকে আরজি কর মেডিক্যাল কলেজেই পোস্টিং করাতে হবে।

দেখুন ভিডিও